khistorydata/jeongjo-sjw-relations huggingface dataset:
정조 15년 · 목
京畿監司徐鼎修以壽進宮宮任及作俑人幷令該曹査出嚴繩馳啓敎以法禁久則稍弛近來操切不懈於令初諸凡各宮房圖署牌子之原式外襲謬之弊屢加申禁意謂令行禁止觀此狀辭萬萬可駭宮房之圖署無異各司印信故收聚內莊俾不得容奸則渠輩之又作此罪亦何異於僞踏乎當該次知中使令該府嚴問捧草記以聞首宮任及同情諸任亦令該曹捉來爲先以朝禁之下犯用圖署一款及聽囑於何處受賂於何人而竝與居宮紹介委折一一嚴覈捧供以聞應問各人一體捉來取招如不直招亦幷嚴杖得情事分付該縣監已自仗斧捧鉞之時稔知爲人之極諄勤甚透微近聞治績之亦瞭然矣能爲此奉行朝令之擧極爲可尙待本事出場當有示嘉之典先令該倅知悉無論眞箇圖署僞造圖署犯禁則一也此邑若此則他邑可知亦令廟堂申加嚴飭諸道匿不以聞從後發覺者守令姑舍是道伯難免其責以此措辭分付
정조 15년 · 강
以成彦霖爲加平郡守
정조 15년 · 목
京畿監司徐鼎修以加平郡守安廷鐸罷黜啓敎以令該曹口傳差出
정조 15년 · 강
備局以副司果愼基廢疏辭覆啓
정조 15년 · 목
備邊司啓言取見其疏本則其一園幸舟橋以嶺南漕船運稅後跨江成橋沙格亦爲役軍事也論列雖不無意見舟橋規模今已就完置之其一水原新治生民契活不如舊例將校吏卒區劃錢米以爲朔料此實奠居之長策至於軍兵老弱一倂沙汰以富實丁壯者充代以爲陰雨之備壬丙之難秋義使之倡義樹勳光敎山之殲胡立功宜加褒贈且新邑四面受敵之處則此宜築城事也將校吏卒朔料猝難創開軍兵之富實丁壯者充代言甚切實嚴飭隨補秋義使禹性傳之倡義光敎山金俊龍之殲胡加贈贈諡實合聳勸之道至於築城便否更爲商量爲宜其一果川處於孔道邑況冷薄無以支堪權復四十結依前令尹之劃給使貧殘吏支保事也申飭該道從長擧行其一東郊東北魚商旅閣主人令廟堂推給節目事也民人輩勒奪都庫之習謂之亂民未爲不可節目更爲謄給俾息爭訟恐不可已其一年前革罷陳告之法而到今時日稍久其弊漸開所謂陳告之法四一之賞益加申飭而至於曾所給賞年久轉賣已作民田則置之未及施賞之類勿論事也依疏辭申飭各道其一明川昨年水災民戶漂沒田畓沙覆殆無餘地本邑田稅布依當初蕩減之令出給本邑事也今年當捧田稅布特令勿捧不過以此換彼爲惠大矣其一改量査結若皆如居昌則初不如不爲也當此改量之初必有懲勵之道然後列邑量田大有益事也居昌量田果如疏論則痛駭莫甚申飭該道詳察以處其一淸北郭山等邑昨年大歉之餘又此失稔舊還姑爲安徐事也本道昨年舊還已令勿捧不當更爲覆啓其一義州揚下鎭陞鎭以後稍稍流散更置別將招集民人事也姑俟後日請更爲商確以決允之
정조 15년 · 강
判下刑曹擊錚人原情覆啓及朴麟瑞等盤詰草記
정조 15년 · 목
秋曹以擊錚人朴敏哲請刑配啓敎以後勿如是之意嚴飭後刑推懲勵放送又以朴弼寬擊錚原情內辭緣極爲猥屑請重勘啓敎以井田尙矣限田卽最近古之制三代之下東漢惟行之豪右之兼幷終難禁抑渠供中庄土以三十結爲準奴婢以三十口爲定云者言非不好而未講措施之策經頒分限之令反不無繹騷之歎收布云云尤非容議竝置之結弊也僞譜也屠牛也䂨松也係是應禁之事此四條抄出申飭諸道又以朴麟瑞嚴刑得情洪獻猷方在江郊延壽岡朴尙安俱已下鄕捉來盤詰卞參觀待本事決末請重勘啓敎以所踏者旣非圖署著條時關由中使等則首宮任比原定律名似當減等而受囑言於中使者渠也樂善君房土地雖屬於其所管宮房如打量與査出等事當具由入啓乎本自備局枚擧行會焉敢以著條牌子知悉於該邑公兄乎此是舍音差柴穀催促外事則其爲犯禁一也宮房凡事中使主管今番事端非宮任之擅犯當該宮任爲先除名首任更加嚴杖照律草記次知中使曺壽喆係是新入不辨頭緖者觀於渠供以金德九納招壽喆放送所犯雖與圖署牌子有異發覺之後不可不嚴處卽其陰竹地中使金德九徒配以懲他宮房干連各人等自本曹分等各別照律嚴飭張胤祚不喩一名咸均身似此非理土地之訟前此渠名之屢換登聞非止一再向下判辭何等截嚴則又復犯科可謂亂民中無良者前後變名改稱作奸非理之訟罪狀一一取服後嚴刑遠配洪鐸輔聞是遂增之壻則凡於妻家事宜有若浼之心乃反看作渠之物不買而買致此葛藤究厥所爲萬萬痛惡卽爲捉來作奸委折嚴杖取招草記萬一隱諱移送該府嚴刑得情洪獻猷之身爲士子名登如許不潔之訟案亦甚痛駭各別嚴治宮房所謂圖署近皆內藏不得售奸致有今番踏條之擧條之大小宮各不同外邑守宰之莫卞其孰是圖署孰是著條不是異事圖書則本以篆字刻之此後各宮房條以楷字刻頒俾無眩於分別之弊枚擧此意自本曹嚴飭諸道曉諭列邑以楷條踏送者除非微細應爲之事切勿聽施事定式施行
정조 15년 · 강
命分糶法外加分拔例嚴飭
정조 15년 · 목
敎曰歲首綸音申申於勤農二字上端之祝一心憧憧而凡係人謀之屬於備豫者不可泛忽見今分糶當其時諸道應加分及狀請加分外法外加分今年則拔例嚴飭無或犯科待畢分分遣御史或文備郞抽柱摘奸御史臨時抄啓事令廟堂知悉仍命此傳敎卽爲行會諸道事分付備邊司也
정조 15년 · 강
以尹致性朴奎淳爲校理李義鳳爲副校理朴基正金翰東爲修撰申馥爲副修撰
정조 15년 · 목
敎曰館中博考坐起爲之云副校理徐榮輔方參閣坐事勢相妨與在外人許遞未差之代前望單子入之待下批牌招察任
정조 15년 · 강
命會寧開市完畢回咨下送灣府轉送北京
정조 15년 · 목
備邊司啓言會寧開市旣已完畢令槐院撰出回咨定禁軍騎撥下送灣府傳給鳳城將請以爲轉送北京允之
정조 15년 · 강
命老人歲饌百歲人加給
정조 15년 · 목
慶尙監司李祖源以老人歲饌題給馳啓敎以百歲人加給
정조 15년 · 강
勘放時囚李昌郁
정조 15년 · 목
義禁府啓言贊儀李昌郁原情泛稱遲晩請刑推得情敎以引儀之事贊儀豈敢曰不知而稍與薦主有間渠於昨年廢禮有承傳承傳姑未收用豈令與本職見落乎特從寬典之寬典取考事目律名以公罪區別功議草記勘放
정조 15년 · 강
命別監李坐降定軍士
정조 15년 · 목
因司謁手本李坐爲先除下其代可合人擇差事敎以渠子所謂卽一賊漢觀勢欲移送捕廳嚴治則渠有何氣身又犯此等之罪乎李坐令兵判決棍七度降定騎兵軍士
정조 15년 · 강
命別監李壽昌等決棍別軍職韓處中降定軍士
정조 15년 · 목
因司謁手本別監李壽昌文禧孫徐敬植爲先除下其罪狀令攸司科治事敎以近來差備別監輩舊習稍稍效尤似此犯科尾相續焉極爲痛駭令兵判從重決棍內局提調如有風力此等之事豈敢如是登徹況有年前出擧條定式之事則又焉敢若此提調推考首醫從重推考此後定式外以行下分付等事使用者提調難免其責嚴飭該院裂破紅衣者渠廳以前別軍職韓處中指告亦令捉來嚴棍處身不謹罪降定排設房軍士
정조 15년 · 강
汰假引儀朴孝源等
정조 15년 · 목
政院啓言朴孝源更爲試才則呼唱聲澌如前贊儀李昌郁薦主假引儀金復行出付該府勘律孝源亦當重勘而本院請推外無他罰何以爲之敎以雖在新定式之前猶不敢乃爾定式之初以口不發聲者薦擬萬萬駭然當該薦主引儀爲先汰去定式重勘當該引儀汰去贊儀拿處該曹堂上從重推考
정조 15년 · 강
大報壇祭享命攝儀
정조 15년 · 목
禮曹以壇享吉日來三月初八日推擇啓稟敎以攝儀
정조 15년 · 강
遞承旨洪聖淵以李祖承代之
정조 15년 · 목
敎曰入侍命下已過數食頃意謂詣閤其間判下公事十許度使傳殿座則尙不詣閤豈有如許事體乎非睡則醉當該承旨爲先遞差其委折問啓又敎曰承旨前望單子入之待下批牌招察任
정조 15년 · 강
重推司謁趙廷舜
정조 15년 · 목
政院啓言問啓事命下矣問于前承旨洪聖淵處則以爲入侍有命忙著冠帶趨詣閤外而行步遲鈍未及於殿座之前惶懍震越不知所達云矣敎以聞其事實可謁亦有罪當該司謁趙廷舜從重推考
정조 15년 · 강
命洪鐸輔賣買文券詳考勘處
정조 15년 · 목
秋曹啓言洪鐸輔嚴加査問則以爲陰竹田畓九結零私相賣買的實而其餘三十餘結乃是樂善君房賜牌物云此言亦不可信而梁廷國李英潤等互相締結作奸情節與延壽岡輩無異請自臣曹分輕重勘處允之敎以洪鐸輔果有賣買文券則取來詳考後以不念若浼罪勘放若不買而買則照律定配也
정조 15년 · 강
配金德九于陰竹縣
정조 15년 · 목
因義禁府金德九配所啓稟敎以府吏押去徒致弊端卽送畿營以爲次次押領之地也
정조 15년 · 강
判下秋曹擊錚人原情覆啓
정조 15년 · 목
該曹啓言私婢尙今爲主伸雪趙海迪伸雪李恩德文德起勿侵軍役俱極痛駭請今該府懲治允之敎以李賢涉事久遠雖難分明記憶若與已伸雪諸人無異則豈可一爲一否且以本事亦豈可留在文案中乎今該府事關伊時文案後坐起時卽爲收聚洗草事分付渠處此意曉諭放送
정조 15년 · 목
左議政蔡濟恭曰向伏聞聖候有膈間亘上之症伏未知已臻勿藥之廢乎予曰予之膈氣果爲例症者久矣濟恭曰臣之所望惟在僚相俱備下敎尙靳臣不勝悶隘而今此仰稟者卽各道春操之狀啓也不可不及時稟定者故玆又冒沒入來矣予曰國之置相果是何等難愼此不可猝乍間枚卜且或枚卜若不卽爲出膺尤豈不難處乎又況獨相自前已多其例卿何用過引乎濟恭曰顧今卜相要不出今日在廷之人何處必得來版築中人乎予曰欲備僚相惟有有故之大臣卿之挨過數年亦豈曰差久乎濟恭曰當此三元思所以捄民瘼若論民瘼都庫爲最蓋我朝亂廛之法專爲六矣廛之上應國役使之全利而設矣近來民心不古無賴之輩自作廛號凡係日用物種無不各自主張伏人要路廉價勒買物主如或不聽輒以亂廛驅納剝膚而後已於是乎各別其肆以取倍價宜使平市署考出新設之廛號一倂革罷六矣廛外以亂廛捉納者非徒勿施施以反坐其怨則臣可自當之矣予曰諸臣各陳所見可也兵曹判書金文淳曰近來都庫亂廛之弊實爲都民難支之端及今釐革在所不已刑曹判書趙鼎鎭曰市民之權利實爲都下之痼弊釐改實爲便民之政矣漢城判尹李致中曰都庫禁斷恐合事宜工曹判書權▣曰都庫亂廛利害便否知之不難副司直趙心泰曰亂廛勒買設禁恐合矯捄之道訓鍊都正徐有大曰或於街路逢著亂廛捉去光景則亂廛似有弊端矣副司直金持默曰都庫革罷則亂廛之弊似可浸息濟恭曰平市提調考見零瑣廛號創設之年條當罷者一倂罷之則不出數年其效自可見矣從之予曰亂廛革罷事故相韓翼謨曾已建白而行之未幾仍寢不行矣予曰平市提擧先得其人然後凡事可以擧行年條亦可以査出矣濟恭曰聖敎誠然矣予曰誰合其任乎未知工判前日曾入於提擧之望乎濟恭曰知臣莫如君惟在聖簡而工判則似未入於提擧望也予曰兵判何如濟恭曰儘合是任矣濟恭曰惠廳事誠爲可悶矣顧今堂上謂有私義皆不行公故文簿之積滯已無可言而貢價之上下多未擧行云矣予曰豈可以因其些少私義公事不爲擧行民弊亦不顧念乎自廟堂申飭該曹未及之貢價今日內盡爲上下事分付也濟恭曰向來鄭好仁事臣果親聞其言伊時非渠徑行言送院中至欲微稟則此與擅行有異且已經歲合有體諒之道矣予曰向來諸罪名蕩滌之時如前完伯者亦皆入於其中至於鄭好仁獨不擧論此非惡好仁而然也好仁人固柔善予非不矜憐而本事自有關係姑難容恕者此也大抵慈敎之前後諄複一則爲宗社也一則爲我而向日驥頭處分之後外間紛紜之說一倍熾張以是之故慈殿下敎每有過憂遠慮誠不勝仰悶之至矣濟恭曰伏承下敎豈不仰諦聖意之有在乎予曰向以李敬臣事卿有加罪之請故卽已依施而其本事不過一別軍職所遭故雖不欲縷縷索言然大抵近來痼弊有不可不矯正者朝廷之上無論大小曾無官師之規而若有論人者輒驅之罔測之科此豈成說乎李敬臣韓光濟事明是渠輩傾軋之習北道淳厖之俗猶有此等伎倆豈不可痛乎且所謂黨私阿好之習敢欲售於今日朝廷此等處尤不可不防微杜漸矣向來朴猷煥事雖於批答略言之而捨彼當言之事强引不當之嫌非但欲巧反拙在其人甚是不好底事也濟恭曰凡論人之擧固當就事論事而已近來則不然必勘斷以一逆字是豈成說乎予曰予於趙秀民事有下敎者書置傳敎而姑俟一番下詢於卿等然後欲爲頒示矣秀民有何世累至爲國子分館乎人或云乃祖有累而其疏旣是未徹之章且無拶逼於斯文之語則人之以此而爲有累者豈成說乎況其父之樹立人所共知則其子之爲國子又何故耶濟恭曰臣於本事曾所未知而日前聞禮判所傳則以乃兄醉中之妄言拖引爲累仍爲國子分館云而亦豈以乃兄之故至於如是乎事甚駭歎矣予曰予之所聞則以乃祖未徹之疏而分館國子云耳日前臺疏有擧論李文淵地處者故批旨雖示不必如是之意而分館時上正字李寅采事則殊爲駭然以其地處尙在參下必有委折則渠乃反欲枳人殆同鼎底之笑釜底此非黨習而何仍命仁浩讀奏去十二月初七日所下傳敎予曰此傳敎書置已久而今始頒下矣予曰此不可專責李寅采矣又聞排望排擬時以應爲國子之人混同擬望云若如此則擬望之注書亦有罪焉筵退後査奏也予曰歲初臨門也已示微意卿亦諦悉否予於世臣全保一念寤寐如結屋漏在傍必欲偕底平蕩之域正所謂所願學孔子者也以群下對揚之道言之則惟在激濁揚淸而近來則不然生殺威福必欲主張卽洪秉纉是也是豈泛然看過處乎此而置之人不得爲人國不得爲國君不得爲君臣不得爲臣矣思之及此寧不寒心乎或謂鄭一祥之入擬疑其爲得罪之端故向於領敦寧登筵時已有下敎仍令傳及想皆知悉矣秉纉之伊日擧措不可但以無嚴論也郊幸還後侵夜酬應之際渠敢偸弄銓權恣意行臆類聚久不入擬之人猶恐或漏而擬入此其意如是然後方可以睹取難矣之譽故也難矣云者是豈人臣所可萌心者乎黨論進退之時所謂難矣者猶可謂士夫氣習而今也則不然惟彼久未擬望者雖未必盡是當枳者而所以致此者必有所由則於此而用意收合滾成一望者其心所在良亦叵測此非角勝而何此非背馳而何國有法綱則此等人夬施當律俾他知戢雖以次律言之嚴刑投竄容或爲日後滌瑕之道矣且政注三望必以一類之人純擬三望伊時曾有假臺諫之名此擧在其人反不爲光鮮此非戲劇之事又非沽譽之資則霜氷之漸見於未然今者此敎必多爲秉纉稱冤之輩而決不可以此而容恕矣且前後下敎未止一再則上有大臣下至臺閣尙此嘿然蓋事關已邊則以不言爲事如此而世臣可保乎若此不已丙申事又將出矣雖構屋小材猶且愛而培養況四百年長養之喬木乎予之爲世臣一念庶幾人皆可知而渠輩不畏法紀自底滅亡則予於是亦復奈何濟恭曰臣參居大官如許罪犯尙未論斷誠極慚悚大抵秉纉放肆之罪彰著已久物情駭惑令王府設鞫得情斷不可已矣予曰雖異設鞫時値無事事屬後時今何遽從且別無可問之端矣濟恭曰豈可以時値無事當問而不問乎予曰煦濡亦已許多般而此不可任其自行者故不得已玆又下敎須各諦悉也濟恭曰水原新治家舍櫛比聖意所在若思櫛比之道路上左右各司朝房次第營造得宜予曰前府使之意何如心泰曰廛房之頭仍其地形各司朝房鱗次創建則其在觀瞻似當一倍佳壯矣濟恭曰皆以十間爲限營建則所費亦不至大段矣予曰欲造朝房宜自營門先爲創始矣文淳曰若建朝房臣曹亦豈敢後於營門乎予曰本府素稱屋材之苟簡此或不至難辦乎心泰曰自本府西出十里許則屋材之貿得曾所不難
정조 15년 · 강
命安興鎭行操使虞候擧行守城將以僉使兼管
정조 15년 · 목
兵曹判書金文淳啓言安興鎭之行營設置前僉使例兼守城將主管城操節制洪州等五邑矣今作久勤窠之後守令之赴操參現不無掣礙之端行操時則依古群山例使水虞候擧行守城將則以僉使依前兼管似合事宜而事係變通請下詢大臣處之予詢大臣左議政蔡濟恭啓言安興守城將之任若移送此處則鎭況無可言易爲不顧窠使兼守城將之任則久勤變通之後城操時五邑參現亦不無掣礙之端常時則僉使兼城將如前當行操時則使虞候權行城將之任一依古群山新定式施行恐合便好矣從之
정조 15년 · 강
許施咸鏡監司李文源臭載猪價木蕩減之請
정조 15년 · 목
左議政蔡濟恭啓言咸鏡監司李文源狀啓枚擧會寧府使牒呈以爲本府支差物種昨年李陽燮等出往南闕大米十九石則先爲受出其餘四十九石及猪價白木十同五疋裝載到鏡城敗船大米與猪價及格軍七名幷爲渰死猪價木減下事請令廟堂稟旨矣大洋致敗免徵旣在法典猪價木請依狀請許施從之
정조 15년 · 강
命各道今春水陸操巡點巡歷竝停止畿甸外官鎭門聚點各別擧行咸鏡道獨鎭部鍊江原道勸武都試設行
정조 15년 · 목
左議政蔡濟恭啓言守禦使鄭昌順前總使李邦一開城留守具庠江華留守洪秀輔永宗僉使李光燮京畿水使申㬚忠淸前兵使金麟瑞全羅兵使李章漢黃海兵使元厚鎭前統制使申應周慶尙左兵使李源右兵使吳載徽咸鏡監司李文源江原監司尹師國平安兵使李得濟狀啓以爲今春水陸操巡點巡歷請令廟堂稟旨分付勸別武都試依定式設行爲辭矣慶尙左右道忠淸道及統營昨秋旣已行操春操又難設行守禦總戎兩廳纔經園幸有難更爲操鍊開城江華兩都及喬桐永宗畿民之當春調發亦涉重難平安黃海兩道慘歉之餘全羅道昨秋因奉安之役勞民已多江原道亦是歉荒之餘今春水陸操巡點巡歷幷爲停止畿甸外官鎭門聚點使之各別擧行至於咸鏡道之獨鎭部鍊十年停廢誠爲可悶江原道之勸武都試亦係應行請依所請設行從之
정조 15년 · 강
命嶺南南倉與該營各庫錢未捧及總戎廳虛錄盡捧後報于備局
정조 15년 · 목
左議政蔡濟恭啓言近來公貨封摏之物到處枵然雖以嶺南言之南倉錢元數二十一萬餘兩都歸烏有留庫者只爲八千餘兩旣已現發之後不可無大釐正分付道臣當充者充之當捧者捧之使之修報廟堂該營他各庫及漕倉所儲錢貨太半以各年未捧懸錄此亦一體分付京中總戎廳亦如此九萬元數已爲鬼錄時在四萬餘兩都是虛錄前師僅捧萬餘兩其外三萬之數尙在未收云其可曰國有法乎分付新帥臣盡數收捧後報于備局發遣郞官請照數摘奸從之
정조 15년 · 강
命平安兵營錢貨虛錄兵使逐朔備上前兵使所用從速督捧
정조 15년 · 목
左議政蔡濟恭啓言平安兵營軍需錢貨之散貸虛錄者前前兵使趙圭鎭收捧爲六萬餘兩餘外三萬兩萬無指懲之處其時以交代兵使鱗次自備限三年盡充之意分付矣其後連爲數遞自今爲始無論遞易與否以五千兩爲定數分十二朔逐朔備上封置於軍木庫至於前兵使所用三千餘兩雖緣意外作故未及充報而決不可虛錄而止時兵使處從速督捧後牒報之意請分付從之
정조 15년 · 강
命故相臣鄭弘淳移葬應行等節嚴飭該道
정조 15년 · 목
左議政蔡濟恭啓言故相臣鄭弘淳弊在淸安縣矣聞方移弊於結城地云沿路擔軍及諸凡應行等節按例擧行之意請分付該道臣敎以今聞故相之移窆以予念舊之心豈可以再昨年一番致祭謂以酬錄而循例看過乎比常例各別顧助完窆日遣承旨致祭祭文當製下先以此意自廟堂嚴飭該道使之著念擧行
정조 15년 · 강
命水原內奴婢許代各別擇納
정조 15년 · 목
副司直趙心泰啓言今此內奴婢從附近邑換定係是軫恤之特恩而第念水原附近俱是瘦殘薄邑以其奴婢如數換定其勢末由自移劃之初有代納之議而賣身者無非無根著不奠居之類臣意則許代之時使之各別擇納而無得更侵當者事嚴立科條恐合事宜矣從之
정조 15년 · 강
命及第趙秀民以槐圈施行
정조 15년 · 목
敎曰向於分館時見圈點記意謂適然見漏追知國子分館欲圖下敎而未果新榜趙秀民之拔於槐圈豈成說乎乃父嚴於涇渭乃能自拔於比近地處如許樹立擧世之所共知設有眞箇世累累則遠而樹立則近且況無累如彼樹立如此所謂主圈者忽圖此建德報仇之擧而大臣不言言官不論若此不已則一部明義幾何不束之高閣及第趙秀民分館以槐院施行當該上正字問名亟施刊削之典分館仍以藝閣施行
정조 15년 · 강
命徐有聞注薦削名
정조 15년 · 목
敎曰近聞於筵席趙秀民分館事有難專責槐院博士出榜後注書初望以西北人及應忝國子者排擬之故槐圈未必不效洷望云分館異於注擬圈事豈可效尤博士之罪固有甚於注書而旣聞之後處分只及於博士在注書則勿論不無斑駁之嫌續聞政院査奏之言則排擬之礙眼果然云上注書徐有聞注薦削其名俾年少不識東西之類知所懲畏
정조 15년 · 강
遞禮曹判書鄭昌順
정조 15년 · 목
政院啓言取見院中公事册子則禮曹來二月內行各祭享單子去十二月二十七日以啓下載錄啓下之後必已出給該曹而謂以未下致使煩稟臣之矇然入稟萬萬惶悚事係祀典有此不察當該堂上請重推敎以該堂遞差
정조 15년 · 강
遞內醫副提調金履正
정조 15년 · 목
敎曰名以御藥有此不審副提調金履正遞差
정조 15년 · 강
命判府事兪彦鎬祿俸更爲輸送
정조 15년 · 목
戶曹以彦鎬祿俸終不領受啓稟敎以更爲輸送
정조 15년 · 강
皇壇破傷物件命各該司改備
정조 15년 · 강
命李聖喜諸人待令
정조 15년 · 목
宗簿寺啓言安平大君錦城大君和義君漢南君永豊君子孫等搜訪事命下矣錦城大君瑜十一代孫李東奎和義君瓔十代孫李雲瑞漢南君▣十代孫李儀亨等今已搜訪等待而安平大君瑢十二代孫李聖善時在淸州地永豊君瑔十代孫李在天求禮縣監時在任所敎以李在天今已作宰不必待令李聖喜在淸州地云使之上來待令後令政院微稟其餘諸人使之待令於政院微稟也
정조 15년 · 강
召見承旨柳文養及儒生李東奎等于重熙堂
정조 15년 · 목
幼學李東奎李雲瑞李儀亨進伏予命東奎曰爾是錦城大君奉祀孫乎東奎曰大君奉祀卽臣五寸侄爲之而未及成長矣予曰奉祀孫名字云何東奎曰未及有冠名而只稱兒名予曰以禧元特賜其名歸布此敎也予曰安平大君奉祀孫誰也東奎曰安平大君今無主祀之人故禧元兼爲奉祀矣予曰安平大君曾有宣諡之命果已延諡否東奎曰延諡之需未及辦備故姑未延諡矣命雲瑞曰爾是和義君奉祀孫乎雲瑞曰臣之七寸叔李持敬卽奉祀孫而亦未及成長矣命儀亨曰爾是漢南君奉祀孫乎儀亨曰然矣
정조 15년 · 강
命安平錦城祀孫待年至調用漢南祀孫待窠調用安平家延諡之需從厚顧助致祭之擧漢南一體擧行
정조 15년 · 목
敎曰安平錦城大君和義漢南永豊君奉祀孫令宗簿寺訪問以待矣安平錦城之奉祀孫李禧元和義君奉祀孫李持敬俱未成長云待年至三十令該曹卽爲調用年久之後承傳易致因循年滿後令主家以此傳敎傳示該曹俾卽調用漢南君奉祀孫李儀亨令該曹待窠調用惟此四宗臣與永豊齊稱而永豊則先祖特命贖還藉于官之物有司尙未擧行年前使之推給其奉祀孫李在天仍除守令俾卽延諡矣今聞安平之家延諡家貧亦未爲之況於昨年旣有與錦城同爲致祭之命延諡之需令該道從厚顧助若此則致祭之擧和義漢南獨闕令該曹一體擧行事分付
정조 15년 · 강
命故相臣鄭弘淳完窆日遣承旨致祭
정조 15년 · 목
左議政蔡濟恭啓言故相臣鄭弘淳今方移弊云沿路擔軍等節按例擧行之意請分付道臣敎以今聞故相之移窆以予念舊之心豈可以再昨年一番致祭謂以酬錄而循例看過乎比常例各別顧助完窆日遣承旨致祭祭文當製下先以此意自廟堂嚴飭該道使之著念擧行可也
정조 15년 · 강
命完營紙地筵稟後卜定
정조 15년 · 목
全羅監司鄭民始啓言本閣紙地皆可京貿而至於綸綍謄出完營白紙名色則自京無以貿得白紙則隨所用請別爲卜定以用敎以紙地之勿令本色上納出於矯弊之意雖別卜定若續續爲之則弊必自如若値不得不取用時則必筵稟出擧條然後卜定雖該道如非擧條枚擧之公文切勿擧行
정조 15년 · 목
秋曹啓言首醫科治事命下矣金光國曾經五衛將請令義禁府擧行敎以移送煩弊自本院科罪也○內醫院啓言首醫金光國論其罪狀不可施罰而止請汰去敎以莫非提調不能檢飭之致此草記還給
정조 15년 · 강
副校理趙鎭宅上疏乞遞仍請洪秉纉屛裔賜批
정조 15년 · 목
疏略曰臣不肖冥擿跡畸情苦其於官職豈復有承當之望而向陳哀懇竟未蒙兪荐叨恩除適値反命雖不免前後輒膺貞疾經寒猶劇筋力報效又負初心乞遞臣職以卒生成之澤臣方乞免不宜贅他而衷情益激略此附陳噫彼洪秉纉之獨政也外假疏通之名內濟市沽之習一政排望率多人所不擬之人恣意收拾猶恐或遺政目一出衆口如沸究厥所爲誠極叵測我聖上無物不遂之至誠苦心反爲政官藉弄之具寧不寒心臣謂前參判洪秉纉爲先施以屛裔之典斷不可已批以首陳事昨筵大臣之請宥也已有備說細道者爾疏中引諭經而未知其襯當矣洪秉纉屛裔事見筵本聞筵話者必當知予一視同寅之苦心而益覺秉纉情與跡之不忍正視何必更煩辭敎而其在牖迷之方亦不可無撼及頭腦之擧惟予惓惓一念在於無適無莫無物無我不東不西不南不北名載仕藉荏苒枳拘者咸與維新通融混合丕革瑣瑣畦畛屑屑界限鑄成大平蕩也彼秉纉抑何肺肝無難滓穢於淸明宏平之治規敢爲螮蝀焉敢爲龍斷焉不顧小人之無憚欲效權臣之偸弄殆有浮於乙丙年間太阿未收拾時習氣渠之殘劣顧何足言而執其跡而究情王綱斁矣世道壞矣喣濡自喣濡鍼砭自鍼砭向來之略示絃韋以求正於論思言責之地者已久矣爾今云云尙亦後時架矣差强醒予嗒睡大抵十數年前滄桑屢改鯨鬪蝦死非喬木則故家也時久事定後偕欲拯攪而陶甄卽予質諸屋漏矣彼息壤之一副當造化欛柄則爲今日居銓者但當拱手承命出而對揚而已秉纉所爲是果常情之所出乎郊行還宮上下疲憊之時逐長堂瞰三銓汲汲耽耽竊其駒隙集遠邇四方之偶然罕擬故爲不擬之者流名之曰政堂排書入啓夫夫也必有眼孰不見之乎渠若市譽云爾則罕擬與不擬者難覓而渴求不與常常無礙者竝擬之則是不過一名臺通後持掌望筒只擬地適者之謬例也見擬於是政者亦豈無抑鬱落莫之心乎又若背馳云爾則在昔是非之甲乙各守初執不害爲士夫氣岸而邇來事端果屬何許則此而背馳寧不凜然且況偶爾越點之人皆幷湊選於這中亦不可謂眞箇背馳也有一於此罔非人臣之極罪焉逭三苗之常憲以渠之殘劣有渠之負犯者無他堂陞不尊覬覦漸痼渠之妄度以爲若涉似此疏通邊事則自上意或不然口則曰諾雖逞萬般胸臆千萬手勢都沒關係云耳殘劣者所爲亦如是狡詖乎當初處分之至於薄罷者以非其時也除非訊推得其情實下此律名皆至戲劇而全然不語亦非生道殺人也間又不獲已收敍矣到今因爾疏請反令訊推亦不免顚倒然屛裔之典失之太寬欲使爲銓官者知所懲畏眞箇行對揚承佐之政人人得以咸囿共被之化則秉纉先施當施之律在所不可緩令該府押至絕島安置不言兩司事別下傳敎爾其勿辭察職
정조 15년 · 강
命朝著間黨同伐異之習隨現重繩
정조 15년 · 목
敎曰事苟當言言之可也何顧知舊與否乎近自二三年來朝著之間弊習益痼事涉知舊也則設有可言之罪過父詔兄勖俾勿刺口事在素昧也則細事嫌於蹤跡而闊略之萬一値事會可以藉重論斷者不問情跡直驅之於罔測之科勒加之以難明之目以售其黨同伐異之已私由是三司言議之地無官師之箴而甲護甲乙右乙爲吞棗世界此豈非目下大弊習乎此弊此習若不矯正將無繩愆糾謬之風而徒啓乘機逞私之謀如是而世道何時可靖乎今日堂疏所請不言兩司事姑不依施出於申令之意無論此事他事此人他人阿於知舊而不言者嫌於蹤跡而不言者闔眼於推遞罷削之罪而挺身於罔測難明之案者當隨現重繩以勵臣工不率敎之俗惟玆之敎欲效懸法象魏仍令書揭三司廳壁
정조 15년 · 강
命朴絅壽參酌放送
정조 15년 · 목
義禁府啓言絅壽原情泛稱遲晩請刑推得情敎以其家非不念其人誠忝厥前此含垢已多矣然猶醉酗麤雜終不竣改若念其家則如許參厥之類須卽刊汰然後此乃眞箇念舊然又十分參酌姑爲付過放送下敎前無敢替直而來頭摘奸萬一闕直當加等重治以此嚴飭分付渠處
정조 15년 · 강
召見戶曹判書李秉模于重熙堂
정조 15년 · 목
予曰今此唐城府夫人喪事禮葬當以一等擧行乎秉模曰然矣予曰初終凡百一遵前例趁卽擧行
정조 15년 · 강
命中宮殿擧哀令禮曹磨鍊
정조 15년 · 목
政院啓言唐城府夫人今日卒逝中宮殿當爲擧哀節次令禮曹卽爲磨鍊擧行允之
정조 15년 · 강
中宮殿進御三錢重人參粟米飮一貼煎入榻敎也
정조 15년 · 강
命武臣專經試射中日廳試取
정조 15년 · 목
政院以武臣朔射日子取稟敎以文講則近設抄啓之後未免文具然有愛禮之義來等孟朔講兼設至於武射頻令以射代講出於隸課之好意渠輩射技一味鹵劣而未滿四矣與無分者若多出則處分之際添一酬應今朔專經試射則日子以明日爲之處所則中日廳遣命官試取射場狹窄一日內似難畢試除鐵箭片箭騎芻三技以柳葉箭八巡爲之規矩旣未準式無分人卽自命官所決棍草記事知悉命官左相進去試所承旨同副進去
정조 15년 · 강
命府夫人喪致賻按例外別爲輸送
정조 15년 · 목
敎曰府夫人喪弔祭致賻按例擧行主家調度近甚難乏前例致賻外緞屬十端木布各五同錢五百兩別爲輸送禮葬凡事亦依禮文擧行畿邑貽弊在所當念役民役丁等事依錦城都尉喪例擧行以山在邑守令專管檢察事分付畿營
정조 15년 · 강
重推副校理趙鎭宅李義鳳修撰朴基正副修撰李貞運
정조 15년 · 목
本院啓言召對有命而因玉堂不備至於停止之境行公諸玉堂請竝重推允之
정조 15년 · 강
義禁府以洪秉纉押至絕島安置啓
정조 15년 · 강
命中宮殿進御三錢重人參粟米飮一貼煎入榻敎也
정조 15년 · 강
命中宮殿進御一錢重人參粟米飮一貼更爲煎入榻敎也
정조 15년 · 강
召見前忠淸監司鄭存中于誠正閣
정조 15년 · 목
予曰卿年旣衰老故特遞道伯矣如有邑弊民瘼之可陳者一一進奏也
정조 15년 · 강
命藥房不緊啓辭置之
정조 15년 · 목
敎曰內殿所進茶飮昨聞前例一日煎入以數錢重爲屢次而每以口傳啓辭爲之豈有如許文具乎亦豈有日進過兩重之事乎昨日口傳啓辭雖以賜批此亦煩文夜曉間用二錢重今日又欲用一貼以氣力之難以枝梧當用時竝待榻敎擧行不緊啓辭置之也
정조 15년 · 강
以李晩秀爲承旨前望也
정조 15년 · 강
遞承旨柳文養以趙鎭宅代之
정조 15년 · 목
敎曰同副承旨許遞前望單子入之又敎曰規模不立何事可做立規模無出於勸懲爲勵世磨鈍之關鍵其在獎後來言之道宜有拔例收用副校理趙鎭宅同副承旨除授又敎曰新除授承旨幷待下批牌招察任
정조 15년 · 강
命禁衛大將金持默直宿司饔院
정조 15년 · 목
敎曰禁將使之入來府夫人公除前直宿於司饔院事分付
정조 15년 · 강
命都庫革弊博採物情俾有實效
정조 15년 · 목
因左議政蔡濟恭都庫革弊啓敎以依爲之民俗之不如古久矣萬一令行而寒士窮民未蒙實惠市廛生涯日就蕭條則此甚大可悶況都下各廛上應國役者多俄以韓判府罷亂廛事筵奏引喩者卽此意也卿於筵退後與有司之臣博採物情各別消詳務求恰好底道理俾有悠久之實效可也
정조 15년 · 강
命軍器修葺嚴飭列邑
정조 15년 · 목
前忠淸監司鄭存中啓言臣莅任以後行關列邑使之修改軍器而至如臣營軍餉諸庫一時修葺故軍器則初未開絃臣固惶悚而若因此會繼以嚴飭則營門及列邑軍器庶有一新之道矣從之
정조 15년 · 강
命內奴婢俾補蹲杮進上竝頉給
정조 15년 · 목
前忠淸監司鄭存中啓言內寺奴婢之弊固難盡達而至於石城內奴九口劃給扶餘道泉寺定山定惠寺俾補蹲杮進上而其時未及懸頉仍循疊懲誠甚可矜合有釐正之道敎以雖近於見牛未見羊旣聞之後不可仍置幷卽頉給而所謂進上蹲杮有名而無實大如㯢片强如石塊不緊於用處爲弊則必有其獻御之設初本意令新伯問于該寺狀聞貢杮諸寺不獨此二寺亦令詳問以聞事令廟堂分付
정조 15년 · 강
命均廳貿米上納姑停
정조 15년 · 목
前忠淸監司鄭存中啓言昨年貿米邑宰民情皆所不願而臣之所以强令爲之者實有商量者矣均廳關內使之全數上納於今年此則決是難行之事以詳定價三兩錢貿取者不過平石還米其色又不合於上納加其斗改其色則官民之受弊當如何哉分付該廳姑停上納似合事宜敎以貿置萬包穀物之一時船運上京不但貽弊不些近所未聞之事不待卿言民弊宜念軍作米猶然況貿穀乎依所奏施行
정조 15년 · 강
命韓山庇仁城堞次次復舊忠州修牒論理狀聞
정조 15년 · 목
前忠淸監司鄭存中啓言城地之設爲國家之大政韓山城門之設不容少緩庇仁城堞之過半圮毀次次修補斷不可已若夫忠州則要衝無過於此分付道臣割與還穀逐年改築則庶有補於綢繆之一道矣敎以令新伯與各該邑宰盡心拮据次次致力期有後觀之實效至於忠州修牒合行事宜仍令論理條列狀聞後擧行
정조 15년 · 강
命忠愍公廟碑使忠州牧使浮納碑字北漆使燕歧縣監擧行
정조 15년 · 목
前忠淸監司鄭存中啓言忠州忠愍公廟庭碑親製親寫之聖意有足以風動百世雖一點一劃或有失眞處其爲未安當復如何臣意則碑石使忠州牧使浮納碑字北漆使燕歧縣監黃運祚眼同寫字官擧行似合事宜從之
정조 15년 · 강
命胎封未設石幷待年豐擧行
정조 15년 · 목
前忠淸監司鄭存中啓言從前胎封是國朝典禮臣意俗離及他處未設石儀之胎封幷卽排設恐合事宜敎以卿言旣如此然則待年豐擧行
정조 15년 · 강
命安興鎭將各別擇送
정조 15년 · 목
前忠淸監司鄭存中啓言京都之要衝莫如安興臣意則復設防禦營而事力不逮則或設履歷僉使之意狀請未得蒙允加聖三思亟賜處分敎以在人不在地處兼有銷刻之嫌使之仍舊貫者此也雖以久勤差送苟得其人何異名武乎況有別般擇送之特敎此後若以循例久勤之不堪任者差擬則當該兵判卽其地外補事嚴飭該曹仍令載之兵曹官案及御覽大政考也
정조 15년 · 강
命罪人崔德敎亟施屛裔之典
정조 15년 · 목
前忠淸監司鄭存中啓言結城罪人崔德敎此等無良之類不施癉壓之典則頑民無所懲畏臣意則德敎亟施屛裔之典恐不可已矣從之
정조 15년 · 강
命中宮殿進御人參一錢重粟米飮一貼煎入榻敎也
정조 15년 · 강
命中宮殿進御人參一錢重粟米飮一貼更爲煎入榻敎也
정조 15년 · 강
命鄭雷卿旌諡幷擧姜孝元旌里
정조 15년 · 목
禮曹以鄭履元上言問議啓敎以故忠臣鄭雷卿旌諡之幷擧僉議曰可無一辭參差依議施行其中閣臣尹行任獻議引先正所撰墓道而以與之共死之姜孝元尙闕旌里爲志士之所嗟惜云者其言誠然贈亞尹姜孝元旌里之擧特令一體擧行事分付
정조 15년 · 강
承旨趙鎭宅疏辭承宣特除賜例批
정조 15년 · 강
前持平申大龜疏陳諸條賜批
정조 15년 · 목
疏略曰竊瞷我殿下以天縱之聖承泰平之政三代之治指日可期而仁愛之過患在於寬假天討聰明之過弊生於細察庶務不獨爲弊於當時恐或有欠於貽燕請以一二事言之顧今大化陶鎔萬賴位育而獨於緇衣之誠猶未勤摯惟彼修道飭躬之士便成譏侮之資以殿下大庇寒士之德何爲有此欠闕也伏願懋哉且近日科文之弊不革則國不可以爲國先自國學極擇生進幼學各令攸司逐月課試專尙文義間以製述取其拔尤親試大庭賜以科第而至若課試之規有司存焉惟聖明裁察焉臣聞鳳山郡出身李宗洙私費財力創立書舍延攬儒士課勉日夕其餘設施皆有條理此等之人不可無別般優異之典請令道臣査聞後裁處焉臣有一二事傳聞有關邊情敢此附陳海西康翎縣順威鎭原野荒茂仍作閒曠之地最當海隅誠一禍藪聞其土壤膏沃云設置鎭將使其邊卒任自起墾則無難戶聚邑成惟聖明裁處焉夫軍伍設置詰戎之大政也創出名色仍成弊瘼者兩西之忠順衛是耳以弓馬出身之子壻第侄抄出充定徵捧收斂其數不些惟彼操弓發身之計反爲蕩敗家產之歸關西之民曾以此弊登聞惠澤所及全活甚多獨此海西迄未變通惟聖明裁處焉臣聞順天府呂水舊縣之民其爲倒懸者久矣何拘一縣之排布不念重民之流散哉曾於甲辰年間因臺疏之陳請特下復邑之敎而廟堂因循尙未發落舊縣之民良亦哀哉惟聖明裁處焉大生民休戚係于守宰一年民產又在東作周制之道莫如方春水生築堤備旱及今堤堰之政不容少緩且昨冬隆寒秋牟必多致損另飭列邑春牟種子比前優給俾民廣耕則水旱無足深憂屢豐之慶亶在是乎竊伏見近日園幸後所下忠節貤旌之典絲綸炳朗日星而至若鳳城君以中廟王子慘被乙巳世禍列祖敦恤之典至矣盛矣今其子孫窮殘香火不繼吁亦矜惻伏願殿下曲加收恤焉批以貽燕之謨爾言甚好甚好當體念招延事亦當留意生進幼學定額抄選逐月課試如抄啓文臣例而試官亦以曾經抄啓人中爲之事圓點也陞庠也公都會也無非勸課之美規而修擧猶欠未易況新創之擧豈必有別樣利益效乎此條姑置之鳳山武人李宗洙費財興學事果如爾疏亦足嘉尙依所請令道臣査聞康翎順威鎭牧場許其耕食事此卽宮房衙門營門新設處輒請所受之處陳告之說雖似近理難便之勢不一而足爾亦未免見誑矣海西忠順衛單罷事年前特念西北尙武之政另罷忠順納布之式海西武出身之欲沾一視之澤或似然乎呂水舊縣復設事形便之如此如彼姑勿論朝家非不知之則每每上言寧有如許民習此所以有今番飭敎矣爾以民弊爲言分合當否許令付之新道伯而此後更以呂水一事不待朝家處分送言於臺臣煩籲於駕例者隨現今該曹捉送該道別般痛繩以絕奸民無嚴之習諸道春牟種子優給事耕耘農糧顧助事今廟堂知悉申飭鳳城君後孫收恤事觀於詩人所咏及故相故重臣筵奏可以知其事蹟況於先朝至下贈諡賜宴之命朝家弊旌之典至矣然其後裔貧窶之如此聞甚可矜今宗簿寺搜訪送于賑恤廳使之別般周給後草記也
정조 15년 · 강
命遣吏郞摘奸諸執事淸齋
정조 15년 · 목
宗廟永寧殿春享在再明也
정조 15년 · 강
遞承旨曺允大以徐瀅修代之前望也
정조 15년 · 목
敎曰今日肄儀奠幣爵酒官不可不備員吏曹參議前望單子入之待下批先進去後謝恩
정조 15년 · 강
遞兵曹參判申大升以洪文泳代之
정조 15년 · 목
因該曹變通草記敎以許遞前望單子入之待下批牌招察任
정조 15년 · 강
命申應顯加資從除拜前資級下批
정조 15년 · 목
因行副司直申應顯侍從臣父加資別單敎以昨除都總管視本階已超陞今日又以侍從臣父加階則當爲正憲此有關名哭且開政若在昨日特除之前當爲嘉義階亦足爲歲初陞資原單從除拜前資級下批事分付
정조 15년 · 강
命侍從臣父年七十人加資今日政下批
정조 15년 · 목
因吏曹啓稟敎以老人事豈可踰日今日政下批
정조 15년 · 강
命江陵陞爲大都護府使谷山陞爲都護府使
정조 15년 · 목
吏曹以江陵谷山降號已滿十年之限啓稟敎以允之
정조 15년 · 강
有政吏曹參判閔鍾顯參議曺允大兵曹判書金文淳參議李夔進
정조 15년 · 목
吏曹以老人加資下批政事取稟敎以當日爲之又敎曰違牌工曹判書許遞今日政差出○以具㢞爲大司憲李敬玉爲知敦寧申應顯爲知義禁金樂洙爲戶曹參判申應顯爲工曹判書韓興裕爲德川郡守申應顯徐秉德鄭景淳爲知事申思運爲都總管
정조 15년 · 강
命露粱別將加料以均廳之禁營移劃條中除留分給
정조 15년 · 목
舟橋堂上鄭民始啓言露粱別將移屬本司之後別將加料及員役朔布奉足自禁衛營減罷不給云本司旣無物力可以接濟且禁營將校移往臨津自有該鎭接濟之需則露粱別將加料員役朔布奉足使之依前出給在禁營別無所損而旣屬本司則不必往受於禁營該鎭亦屬均廳若以均廳之該營移劃條中稱此數除留而自該廳逐朔分給似好請以此施行允之
정조 15년 · 강
以安兼濟崔夢嵒李義行爲總管
정조 15년 · 목
因總府變通草記敎以許遞與未差之代前望單子入之待下批牌招察任
정조 15년 · 강
命關北奴婢應頉之類爻周
정조 15년 · 목
咸鏡監司李文源以安邊等邑寺奴婢逃老故侵懲之弊馳啓敎以文王之政先斯四者四民雖可矜猶屬安土生存之類而彼奴婢之逃無去處百年不知爲幾十百者死已久矣而督懲於白骨者其爲干和尤當如何安邊等五邑之弊旣如此則其所釐正豈容少遲乎道比總之規自有朝令則獨於本道只諉於各邑本總以致積弊莫曉其委折況當歲首聞此切苦之瘼若或沁泄看過是豈元朝宣綸之本意乎卽令廟堂今日內三懸鈴行會仍令道伯收聚五邑宣頭案應頉之類關到日親執洗草仍又枚擧分付該邑亦各依此擧行此後道比總之規申加修明雖一奴一婢拘於邑總有白懲之弊道伯難免其責以此申飭今番洗草之類令道伯花名膽報仍自本司取來爻周事知悉
정조 15년 · 강
記事官洪樂游以領府事鄭存謙附奏啓
정조 15년 · 목
書啓以爲臣奉聖諭傳諭于領府事鄭存謙所住處則以爲臣於病伏中千萬不意近侍臨宣聖敎記念慰藉藹然春溫重以元歲饌外有食物衣資加給之命惶恐隕越不知所達臣所嬰之疾不齒恒人難容一日蹲據之狀已悉於前秋乞骸之章而臣跡阻朝班已九年于玆當此新舊歲起居之辰曷勝軒陞之戀而莫效螻蟻之忱瞻望雲天有隕如瀉當待病思稍定更以文字仰申前懇云矣
정조 15년 · 강
重推禁衛大將金持默
정조 15년 · 목
兵曹啓言壯勇營事體何等自別而卽者本營把總李懋自禁衛營直爲擬望於該營千總之望事未前有萬萬未安禁將金持默請重推允之
정조 15년 · 강
命平壤囚康乭男減死刑放
정조 15년 · 목
平安監司沈頤之以乭男獄事査啓馳啓敎以獄情則無論如此如彼事關宥旨前事中原赦令死律亦在應赦之科然則此輩自在已宥秩反復推覈靳持不決殊非重赦令之義令道伯卽爲減死刑放事回諭
정조 15년 · 강
命鄭日煥等蕩滌
정조 15년 · 목
義禁府啓言已拿處未拿囚人竝蕩滌事命下矣未拿囚罪人善山前府使鄭日煥全羅前監司尹蓍東竝蕩滌而蔚山前府使丁載遠以戰般致傷事因該道臣狀啓有待三政磨勘後拿來之命位羅前萬戶李觀海任明休以餉穀虧欠事今該道臣査實徵捧後拿問嚴勘事自本府草記蒙久載遠觀海門休等請一體蕩滌久之
정조 15년 · 강
命中宮殿進御人參粟米飮一錢重一貼煎入榻敎也
정조 15년 · 강
召見承旨李晩秀李祖承直閣徐榮輔于重熙堂
정조 15년 · 목
予命直閣持考出册子入侍予曰所考尙未了當殊可泄鬱仍取覽册子訖予曰日前聞肅廟朝莊陵復位時實錄考出之行故相徐宗泰下去云然則直閣以後孫又作此行於今日者亦不偶然矣行期不可緩緩明日與春秋堂上及翰林偕往必於四五日內復命好矣晩秀曰適因言端有可以仰達者矣江原監司尹師國抵書臣父以爲寧越子規樓舊址只有故老咨嗟而無以詳知矣忽於月前民家數三戶猝値灰燼階砌完然露出眞箇是規樓遺基也師國方謀仍其地建其樓旣請上梁文於洪良浩又請記文於臣父樓址之尋得實非偶然之事也予曰果有是事則誠亦異矣雖以再昨年林忠愍致祭時㺚川中和義州等地白地顯靈之事推之其鬱而不洩久而不泯之蹟槪可以驗矣晩秀曰臣亦詳聞於其時李祖源復命時及忠州關西人所傳則白晝顯靈人皆目睹云千古感應之理有如是矣祖承曰考出時春秋館堂上及翰林誰其當下去乎予曰知春秋趙鼎鎭及上番翰林進去也祖承曰唐城府夫人喪成服日致祭而祭文曾有新撰以下之敎故敢此提稟矣予命晩秀書御製祭文
정조 15년 · 목
濟恭曰中宮殿於府夫人喪成服已經伏想多日柴毀傷損必多下情不勝悶迫予曰府夫人家只有弱孫一人內殿情理誠所難仰然自初日仰體殿宮惟憂之念凡於哭泣之節十分勉抑故宮中反弛憂慮予亦曾未料得矣濟恭曰伏承下敎仰認坤殿之如是節抑實出寬弘之德意也予曰一自元子誕降之後宮中和樂度日而今此內殿之節哀果亦由是而然也予曰聞其家奉祀淸風府院君之故今其祠版同入於淸風之祠云祠字更不必自朝家造給也予曰年前林忠愍致祭也聞致祭承旨回寒之言則忠愍顯靈之擧果甚異常云卿亦聞之否濟恭曰此說人人無不知也予曰今此子規樓事亦類是矣六臣祠致祭後伊時事蹟之泯而不傳者方令考出矣俄聞承旨所奏寧越子規樓但傳其名不知其處月前猝有火災灰燼數三閭家後規樓古址完然露出云際此尋得誠不偶然也濟恭曰誠甚特異矣予命都承旨洪明浩右承旨李晩秀入侍予曰子規樓記李判府方欲構出上梁文吏判才已製成云故俄果取覽而吏判拙於此等文字今此所製亦未恰好故玆以宣示於卿要卿使之善構耳仍命頒示濟恭濟恭覽訖奏曰此可謂有待於今日實非尋常偶然之事也予曰龍珠寺上樑文卿果善爲製出規樓之文亦爲撰述也予曰江界參弊旣命論理草記而不可無別般矯捄之道卿有何商量濟恭曰以江界參弊前後聖敎不但縷縷豈不思所以對揚之方乎臣意則五斤使江民如前擔當二十斤付之倭譯中幹事人擧行而尾參一錢本價二兩八錢五分或不無不足之慮添給一兩一錢五分合元價爲四兩則必當裕足以此定式施行似好矣予曰卿言可謂恰好無容更議苟有利於江民者何惜經費依所奏爲之好矣予曰卿連日赴公必多勞憊明日命官差晩入來可也
정조 15년 · 강
命規樓基址尋得委折及祠院圖形詳細陳聞邑中流傳之事不在陵誌者取聚上送
정조 15년 · 목
敎曰向於輦啓過六臣祠遣近臣致祭仍又起感於寧越院享事有博考與考出之擧此際聞筵臣言知昨冬本邑尋得規樓古蹟之異事題樑及記實文字大臣重臣中曾經文任者方留意云古跡尋得之說可知非浪傳然則此時聞此亦豈偶然當待考出行復命有所指一提敎而規樓基址尋得委折及祠院圖形竝卽詳細陳聞一本圖進事下諭于江原監司處魯陵誌莊陵誌等文蹟雖己所見外此邑中流傳之事實毋論刊本寫本或斷爛殘編苟有不載於陵誌者道伯誠心取聚上送事一體下諭
정조 15년 · 강
命抄啓文臣施賞及進箋再明日擧行
정조 15년 · 목
敎曰昨年抄啓文臣計劃後施賞及進箋因壯元在外尙未爲之矣順天府使尹光顏聞已上來以再明日擧行事分付
정조 15년 · 강
遞刑曹判書趙鼎鎭
정조 15년 · 목
敎曰詞訟劇地不可久曠明當奉命下去刑曹判書趙鼎鎭本職遞差其代今日政差出
정조 15년 · 강
命專經武臣中日廳命官試射以早食後爲之副校理李義鳳上疏乞遞仍請李祖承譴責之典賜批
정조 15년 · 목
疏略曰臣前負含嘿之罪後犯違傲之罪恭俟威罰聖度天大尙靳例勘且惶且感無地自容今日卽中宮殿下成服日也情勢輕而分義重故昨夜召牌之臨不敢復事違逋待門開到朝房則喉院不聞臣言已捧違牌傳旨臣雖疲劣職是三司而見輕於人若此乞賜鐫改以警具僚焉此實臣人微之致而喉院之輕先捧傳旨曾所未聞臣謂當該承旨宜施譴責之典批以承宣事聞甚司駭依施爾其勿辭察職
정조 15년 · 강
遞承旨李祖承以李敏采代之
정조 15년 · 목
本院啓言因副校理李義鳳上疏當該承旨宜施譴責之典依施事批下矣以何傳旨捧入乎敎以遞差坐直承旨推考又敎曰承旨前望單子入之待下純牌招察任
정조 15년 · 강
命抄啓文臣親試處所便殿爲之
정조 15년 · 강
以李得臣爲刑曹參判
정조 15년 · 목
敎曰刑曹參判前望單子入之待下純牌招察任
정조 15년 · 강
有政吏曹判書洪良浩參判閔鍾顯參議曺允大兵曹判書金文淳進
정조 15년 · 목
以吳泰賢爲獻納鄭履綏爲正言韓光植爲副校理吳載純爲禮曹判書鄭存中爲刑曹判書朴彬源爲敦寧參奉初任也吳載重爲忠淸水使
정조 15년 · 강
命府夫人喪弔祭成服日兼設
정조 15년 · 목
因禮曹府夫人喪弔祭初一日擧行草記敎以成服日旣有兼設之命則該曹之擇日極爲不察此公事勿施祭文製下使之今日擧行
정조 15년 · 강
命儒生鄭時翼等日次殿講日待令
정조 15년 · 목
成均館啓言去十二月十五日儒生殿講時鄭時翼等不通念舊之意停擧姑置之限來朔突誦待令於政院之意自本館草記事命下矣鄭時翼等皆於限內俱爲突誦云諸儒生幷令待令政院敎以日次殿講日待令擧案懸註可也
정조 15년 · 강
備局以平安監司沈頤之狀啓覆啓
정조 15년 · 목
備邊司啓言卽見平安監司沈頤之狀啓則枚擧江界府使閔義爀牒呈以爲本府四弊中參政卽諸弊之所由生而稅參乃是任土之貢雖不敢混擧於參弊之中參禊革罷後每年給倭例貿專責本府者體參三十五斤尾參二十五斤其外五上司及巡兵營換貿亦爲七斤十三兩餘而朝家當初劃給中間添給體尾參價視諸元價不過爲四五分之一二見今採路漸艱斂價貿充要其歸趣不出於蠲減當納之數使江民息肩姑就一年應納之數論定其當存當減之數則稅參內內局三斤戶曹三斤係是土貢依前採納其餘各司所納不可減除使各該司從便貿用本道換木貿用條永爲蠲去體參及尾參一半付之該邑以應下之價分俵參戶使之貿納一半作貢以寬其辦備之限以其折半之數量其容入之價則體參尾參價都合四萬六千七百六十兩而除却體尾原價應下之數則添價當爲三萬兩每年劃得本營別備條一萬五千兩會付耗條五千石則庶可有設施之道作爲參貢限以每年臘月自本道捧上上送戶曹三把之節點閱搜括之撓幷皆革罷應貢之外其餘所採一付之民庶或爲捄民之端田政紊亂逐庫査櫛則陳田一千三百結零年年白地徵稅民多流亡特爲蕩減至若軍弊元數自來不多邑倅且能搜括別無釐弊之可言各倉還弊則今年捧糴時立本取剩及其他謬習一切痛禁庶不至雜亂請令廟堂稟處矣臣反覆而思參價添給殆所謂秦之求無已體尾參一幷作貢則容或無日後刁證之言而今乃以其半置該府則四五年之後又安和不煩陳如今日守今此變通之策決不可施矣惟尾參有可以量施者矣博詢曾經江倅諸臣皆言尾參五斤自江州可以鳩聚云其餘二十斤付之倭譯廳擇其幹事者使之擔當擧行而尾參一錢元價今若添之合元價爲四兩則足可了事此則雖以箕營別備條劃給亦無所不可以此定式施行京各司巡兵營所納及該府地稅一幷蠲減之請不可許施三把節點閱搜括之幷皆革罷營邑爛熳商量務歸至當至若陳田白徵特爲蕩減軍額倉糴兩弊嚴立規模悠久遵行之意請各別申飭允之
정조 15년 · 강
社稷祈穀大祭受押命親押
정조 15년 · 강
遣承旨詣宗廟永寧殿奉審摘奸
정조 15년 · 강
行次對于誠正閣召見下直守令
정조 15년 · 목
敎曰未下直守令皆令當日辭朝次對同爲入侍又敎曰歲初次對連値動駕今日來會諸臣皆是備局諸宰次對兼行事使之知悉○左議政蔡濟恭啓言元子宮今爲二歲伏想益復歧嶷下情欣忭不可勝達予曰欲待和暖日使卿見之矣濟恭曰瞻謁之忱何時不切而自下請謁有所不敢不得仰請矣予曰日前歲饌草記爲軫獨賢特爲措辭傳敎矣卿其見之乎濟恭曰恩意鄭重溢於辭敎摯受歲饌歡聲滿室予曰次對爲之又敎曰園幸在前司僕擧行不可不預爲料理今番園幸自有定例而凡百擧行務爲省弊之道也又敎曰守令進前長城府使朴左源等以次進前予曰須體朝家軫念之意其各殫竭做治也
정조 15년 · 강
命南關春操三甲待年豐擧行竝與官門聚點停止
정조 15년 · 목
左議政蔡濟恭啓言南兵使李仁秀狀啓以爲令春三甲左右營習操依定式擧行而未行春操南各營所管邑鎭依近例各其官鎭門聚點事請令廟堂稟處矣南關各邑停廢操鍊已多年所自朝家特命設行未爲不可三甲待年豐擧行而今年則竝與官門聚點許令停止請以此分付從之
정조 15년 · 강
左議政蔡濟恭以掌令李鎭宅疏辭覆啓
정조 15년 · 목
濟恭啓言掌令李鎭宅上疏其一使星監兵之㕏傳不用牛者法禁之嚴峻也近來守令郵丞邊將牧官皆設屠肆故近年稼穡大登而及其收取所出太減者不得深耕之致也令廟堂一切嚴防事也其一戎兵大政而鄕軍門無一可恃軍籍軍哭苟充彌縫臣意則自朝家限五六十年前某式年先考漢城府帳籍知某邑幼戶之數幾何然後較考昨式年幼戶則冒錄增加之數可知以此嚴飭列邑一竝査櫛其一向來馬兵之取才賜科誠有實效步卒之能射善砲者亦如馬兵而取才尤有實效其一民生之難支莫還上若鄕吏倉卒潛入庫中分二石爲三石以塵土虛殼雜之惟以石數出給倉蠹之用奸專出於不改量捧上之時以十五斗斛捧之還給之際以十四斗斛給之若雜之以塵土若有不足之數該監色論以重勘事也牛禁蕩然農民被害果是切急之憂若復有如此不法之事則其責自歸道臣各別嚴飭宜矣軍籍苟充之患果如臺言而沂考帳帳亦必騷擾恐難許施步軍之依馬兵例試才不無屑越之嫌此亦置之至若凡係行伍者之減給雜役此是應行之例依所請各別申飭諸道還穀之以十四斗斛分給民人之請亦出於爲民防奸之意而新法之續續頒下終非美事若其嚴戢吏奸使穀品不至鹿劣斗數不至太減都係於守令之盡心力與否以此嚴飭恐爲得宜矣從之
정조 15년 · 강
命錦伯安興鎭永作僉使窠之請置之
정조 15년 · 목
左議政蔡濟恭啓言忠淸監司鄭存中狀啓以爲安興關隘之重實最於諸路海防而一自行營設立之後民情之安不如故常些少城內之戶擧懷渙散地重人輕彈壓無望永作僉使窠邊地履歷則緩急容或有恃令廟堂稟處矣朝家之差遣不滿一朔今又改制非所可論請姑置之從之
정조 15년 · 강
命均廳自來朔依前移納
정조 15년 · 목
行司直鄭昌順啓言前年秋間因儒臣李殷模疏請均廳移納六朔爲限一切嚴禁矣今則六朔之限已滿蓋移納之法他司則防禁均廳則獨許者實緣均廳米條所入不能應下故當初事目許買移納以補不足此不可一向防塞自來朔爲始請依前移納從之
정조 15년 · 강
命船隻設橋以都廳董役渡涉時以協總率領
정조 15년 · 목
敎曰昨春以後展謁之忱何日少弛而爲念民弊至今未果今則歲色已新予心憧憧益復如新園幸欲以望前爲之舟橋之役今至何境耶舟橋堂上鄭民始啓言橋役告完極爲堅緻矣舟橋入用船隻之外不可無左右挾船故船隻排設之後格軍亦不可不備八十隻格軍殆近千數不可無統領今將團束俾爲節制則便同軍制當有總領之人本司雖有都廳而都廳名號不可以領軍則別定將官而後庶不違於軍制而格軍旣已排立則當有標識之旗號董率之將領故與諸將臣相議皆以爲舟橋船隻及挾船分爲前後左右各置領將一人三船作綜綜置綜長一人使領將領率中央又置都領一人而以協總稱號協總領將各置認旗各船以某船書揭而各隨方色插於船頭且船尾例有旗幟此則一如船頭所插者島中鶻鷁乃自古取用於船制者畵以兩島插之中懸二大旗以標中央則庶有意義云云將領不必別設他將官舟橋排設時監官領將自是船主中抄擇者以其領將爲綜長監官爲領將都廳爲協總爲好諸議別無異同依此爲之似好而舟橋動駕事體甚重董飭迎接之方不可使一協總專當擧行留都將臣中以舟師大將稱號使之前期出去專管擧行至於協總旣領船格常時則管束諸船臨時則節制格軍自是將官之任不可不屬之某營而使本司都總例兼然後庶無妨礙之患矣敎曰諸將臣及亞將各陳意見可也訓鍊都正徐有大啓言旗幟制樣將官稱號如是的定似爲得宜副司直李漢豐啓言今此言制俱有可據禁衛中軍李儒敬啓言領將號旗在古法實有依據御營中軍洪和輔啓言旗幟定制船艦次第極有條理協總稱號亦甚好矣守禦中軍孫相龍啓言臣亦實無異見予詢大臣左議政蔡濟恭啓言船上旗制旣有所據綜長領將協總等名號之以次管束亦甚綜密別無他仰陳而凡係船隻之事皆使舟橋司有司堂上主之協總則只聽令奉行然後可無船人等牽礙失利之患矣從之敎曰都廳之於船隻設橋時只當以都廳董役渡涉時只當以協總率領而已若於未設之前已撤之後去來出入惟有司堂上一人主管然後無使都總協總干預其間無或一分貽弊江民
정조 15년 · 강
以洪文泳爲承旨
정조 15년 · 목
政院以承旨未差之代開政差出啓稟敎以前望單子入之待下批牌招察任
정조 15년 · 강
命承旨前望單子入之待下批牌招察任
정조 15년 · 강
以趙宗鉉爲兵曹參判前望也
정조 15년 · 강
遞司諫林道浩獻納柳匡天正言朴孝成尹在明以洪明浩爲大司諫李太亨爲司諫李庚運爲獻納金熙采朴基正爲正言
정조 15년 · 목
因政院守令署經未得擧行啓稟敎以違牌及在外未署經臺諫竝許遞前望單子入之待下批竝卽牌招署經
정조 15년 · 강
以鄭萬始爲應敎徐榮輔爲副校理李普天崔顯重爲修撰鄭東觀爲副修撰
정조 15년 · 목
敎曰玉堂前望單子入之待下批牌招察任
정조 15년 · 강
以西淸君煋安昌君燝爲都總管
정조 15년 · 목
敎曰總管未差之代前望單子入之
정조 15년 · 강
改差寧遠郡守南衡重以白泓鎭代之
정조 15년 · 목
吏曹以衡重以祖父病不卽下去啓稟敎以侍下情理旣如許改差口傳各別擇差待下批仍令不多日內辭朝
정조 15년 · 목
祈穀大祭在再明也
정조 15년 · 강
詣宗廟永寧殿展謁仍詣景慕宮展拜
정조 15년 · 목
具翼善冠袞龍袍乘輿出協陽門降輿乘輦出敦化門至太廟洞口降輦乘輿入齋室改具冕服詣版位行禮訖詣廟內奉審仍詣永寧殿展謁還入大次改具翼善冠袞龍袍乘輿出廟門降輿乘輦至景慕宮大門外降輦乘輿入大次改具冕服詣版位行展拜禮訖仍詣廟內奉審還入大次改具翼善冠袞龍袍乘輿出大門外降輿乘輦敎曰十六日顯降園展謁以此分付由弘化門詣明政門外降輦乘輿入永淸門還內
정조 15년 · 강
召見承旨李敏采于重熙堂
정조 15년 · 목
敎曰定例之姑未印行欲詳知行之必便好然後廣布也今番亦依昨年定式之例及今番添入條件爲之雖一隸一軍若有科外帶去亦依昨年例令廟堂分遣備郞至還宮各別廉察以爲隨現論勘之地以此意預令廟堂知悉嚴飭各司及該道
정조 15년 · 강
命舟師大將以守總兩使通融備擬
정조 15년 · 목
兵曹判書金文淳啓言園辛時舟師大將當以三軍門中留營留陣兩大將擬望而若値訓鍊大將別隨駕之時則無以備員擬望以守總兩使臨時啓請請通融備擬從之
정조 15년 · 강
命宣傳官洪掄南志彧李源亨李性林他司相換榻敎也
정조 15년 · 강
判下兵曹園辛時軍令
정조 15년 · 목
軍令正月十六日出宮果川縣畵停所自關門三十里水原府宿所自果川官門四十里以上七十里十七日園所展謁自水原官門二十里還詣水原府宿所十八日果川縣宿所十九日還宮
정조 15년 · 강
以柳文養爲承旨前望也
정조 15년 · 강
遞應敎鄭萬始
정조 15년 · 목
萬始牌不進敎以許遞
정조 15년 · 강
以洪檍爲內局提調口傳也
정조 15년 · 강
正言金熙采朴基正避嫌乞遞賜批許之
정조 15년 · 목
熙采於本院曾經納言基正於本院曾經亞諫也
정조 15년 · 강
以趙宗鉉爲大司憲李尙度爲掌令尋遞尙度
정조 15년 · 목
敎曰違牌臺諫許遞前望單子入之待下批牌招察任○政院以尙度再牌不進啓稟敎以許遞
정조 15년 · 강
命兵曹參判前望單子入之待下批牌招察任
정조 15년 · 강
命今番隨駕營門以訓鍊都監爲之
정조 15년 · 목
敎曰規模姑未定今番隨駕營門亦以訓鍊都監爲之又欲觀其便否步軍則減一哨馬軍加一哨隨駕塘馬依書下塘數擧行事分付
정조 15년 · 강
命宣傳直赴之代令該曹口傳各別擇差榻敎也
정조 15년 · 강
以金持默爲舟師大將口傳也
정조 15년 · 목
具遠遊冠絳紗袍乘輿出協陽門降輿乘輦出進善門敎宣傳官徐有和曰出宮後駕後喧聒專由閣臣承旨輩爭先騎馬以致下隸之紛拏今番則爾等各別摘奸隨現捉納可也駕詣社稷大門外降輦乘輿詣壇門外降輿步詣大次承旨柳文養啓言動駕時進上自有常處而社壇元無御齋室大次便是齋室今日動駕時侍衛當爲整待於大次之前直所則不過一時暫御之所不待下敎任自徑詣不能檢飭之侍衛兵曹堂上重推龍旗差備兵曹總府郞廳宣傳官及其餘侍衛兵曹郞廳所當重勘而本院請推外無他罰何以爲之予曰堂上遞差龍旗差備兵曹總府郞廳宣傳官汰去其餘侍衛兵曹郞廳拿處親押時親押訖詣壇內奉審省牲省哭如儀訖有和等奏日奉命摘奸而今番果無喧聒者未能捉得一人矣予曰特敎摘奸之下宣傳官有何顧忌於閣臣承旨敢以無所現捉肆然仰奏乎如許承傳宣傳官將無可用仍敎曰宣傳官徐有和具紞汰去還御齋室敎曰駕後至近之地無敢喧譁之意前後飭敎果何如至於日前太廟擧動時洞口外喧聒比前尤甚莫重肅敬之地有此犯科伊時非不欲處分而只以令申之意有所飭勵矣今日動駕時作門外紛拏之弊猶夫前日如此微細之事不有飭敎不畏法令寧有如許道理乎傳云觀遠臣當自近臣視名爲近密之臣而無難於違制犯法此而置之則國網將安所施乎不用命者戮于社卽古聖王之訓也今日駕臨此地宜自犯禁之閣臣承旨先擧當施之典而今又十分參酌然大體奉承朝令董飭具僚卽大臣之責也今番園幸時自有定例隨駕閣臣承旨及二品以上如或有一毫犯科者隨現摘發草記論勘事一體傳諭左相可也予曰閣臣承旨處分今雖安恕而所謂閣院帶隸輩安可無懲戢之擧乎閣臣承旨牽夫帶隸及司僕所屬掖庭署閣屬官牽夫一竝出付兵判嚴囚龍虎營待罷齋各別嚴棍敎曰作門近處院隸閣隸之喧聒專由官員之不能禁飭待敎沈象奎爲先改差當該注書事過後拿問處之予曰訓將擧行去益駭然前此飭敎佯若不知今又立視作門喧聒之狀而無一執捉論罪之擧爲武將而諂媚於閣臣承旨將欲何爲乎自上年至月已有下敎而至今慢不擧行者究其所爲豈不駭痛訓局行首執事爲先令兵判捉來嚴囚可也予曰守宮承旨誰也承旨洪仁浩曰假承旨申耆矣予曰申耆焉敢自同無故揚揚入來院中乎大抵渠之爲人頗有筯力頻除承宣則固當革心改圖而昨年定配之後猶不決祛前習至于今番乃敢行臆豈不萬萬駭痛乎仍敎曰向於諸承旨處分傳敎有捭闔二字此指其表裏而言捭闔之目在渠雖猥矣捭闔亦有大小巨細故耳此題目伊時諸承宣中太柔善之李祖承李敏采當之乎自批其頰之李益運當之乎渠罪渠自知之則聞此二字求死不得苟有秉彝者所固然則昨日守宮望筒點下兼欲觀去就也朝因倥偬今始聞之渠果揚揚入來自同無故晏然守院乎雖非今番罪犯向來竄配庶足知戢而癡濫之習愈往愈甚守宮承旨申耆爲先刊名仕版放逐龍仁地方又敎曰大抵事君道理無論誰某雖一毫無敢隱諱可也至於今番事敢售癡濫放恣之習寧不駭歎乎第此敎爲渠歎生之地從此決去舊套之意明日還宮後詳細言及可也罰止放逐於龍仁地方者特念其老母情理故耳如其不然嶺海之典烏可已乎且今朝家處分雖如是曲念在渠道理則必當俟勘於縣獄近處此意竝言及可也
정조 15년 · 강
王大妃殿進御人蔘養胃湯依本方命自今日限五貼更爲煎入榻敎也
정조 15년 · 목
敎曰貢市民輩如或待令使之召入承旨柳文養承命召入予曰爾等善爲過歲乎貢市民齊奏曰猥蒙天地之恩得以安業好過矣予曰如有爲弊之可以仰陳者俾納原情也
정조 15년 · 강
以柳文養爲兵曹參判前望也
정조 15년 · 목
因本院以未差之代開政差出啓稟也
정조 15년 · 강
命司僕卜馬貰用更勿登聞
정조 15년 · 목
司僕提調鄭昌順啓言園幸時入把馬匹定例所載爲二百八匹旣不用驛馬皆自本寺專當內外寺馬籍原總雖似相當其中卜馬名色不堪騎卜者多有之昨春園幸不得不貰馬以用而皆自本寺給貰今番亦依昨春例卜馬請量宜貰用從之敎曰今番雖用昨年例爲之而本寺卜馬之有名無實極爲可駭在前則馱濫之卜馬無非可騎近來如許莫非一提擧不能申飭之致自明年更勿以出貰二字登聞該掌郞廳最遠牧場定配以此擧條令該房錄置臨時更或有出貰之稟卽爲提奏昨年之一番貰用於貢人已不可使聞今年又豈敢若此乎無馬則已有馬而不堪騎不堪載自有太僕以來所未有此弊雖曰非今斯今定例之出今旣許久則昨年以後爲郞官者少能留心於馬政又豈有此貰用之稟乎昨年以後該掌郞官先罷後拿該吏令攸司照法嚴治
정조 15년 · 강
命李冕膺不爲禁喧之任査實以奏
정조 15년 · 목
敎曰今見兵曹省記則如金良倜輩外無可禁喧者乎李冕膺何往而不爲禁喧乎蓋冕膺藉其重臣之子閣臣之妻父屢次擧動及殿座乃敢占便一不爲禁喧之任寧不駭痛乎在昔故參判洪樂仁以其地處以其淸選不啻冕膺而曾以騎郞每當禁喧之任則今此冕膺何敢謀避乎前後禁喧之當次也幾次圖避與否査實以奏又敎曰若非李冕膺則侍衛陣上無以備員乎此皆出於占便之意明日本曹入直堂上拿入冕膺其委折一一査問草記事分付
정조 15년 · 강
行社稷祈穀大祭